**RASEINIŲ VIKTORO PETKAUS PROGIMNAZIJOS**

**DIREKTORIAUS PAVADUOTOJŲ UGDYMUI, MOKYTOJŲ, ŠVIETIMO PAGALBOS SPECIALISTŲ (PEDAGOGINIŲ DARBUOTOJŲ) KVALIFIKACIJOS TOBULINIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Raseinių Viktoro Petkaus progimnazijos (toliau – progimnazijos) direktoriaus pavaduotojų ugdymui, mokytojų, švietimo pagalbos specialistų kvalifikacijos tobulinimo tvarkos aprašas (toliau– Aprašas) reglamentuoja progimnazijos direktoriaus pavaduotojų ugdymui, mokytojų, švietimo pagalbos specialistų kvalifikacijos tobulinimo tikslus, uždavinius, būdus, formas, principus, planavimą, vertinimą ir kvalifikacijai skirtų lėšų panaudojimą.

2. Apraše vartojamos sąvokos atitinka Lietuvos Respublikos švietimo įstatyme vartojamas sąvokas. 3. Aprašas parengtas vadovaujantis Lietuvos Respublikos Švietimo įstatymu, Valstybinių ir savivaldybių mokyklų vadovų, jų pavaduotojų ugdymui, ugdymą organizuojančių skyrių vedėjų, mokytojų, pagalbos mokiniui specialistų kvalifikacijos tobulinimo nuostatais, patvirtintais Lietuvos Respublikos švietimo ir mokslo ministro 2007 m. kovo 29 d. įsakymu Nr. ISAK-556 (Lietuvos Respublikos švietimo, mokslo ir sporto ministro 2019 m. lapkričio 25 d. įsakymo Nr. V-1367 redakcija), Pedagogų kvalifikacijos tobulinimo koncepcija, patvirtinta Lietuvos Respublikos Švietimo ir mokslo ministro 2018 m. birželio 11 d. įsakymu Nr. V-561.

**II SKYRIUS**

**KVALIFIKACIJOS TOBULINIMO TIKSLAS, UŽDAVINIAI IR PRINCIPAI**

4. Kvalifikacijos tobulinimas apima įgytos kvalifikacijos plėtojimą ir profesinį tobulėjimą. Kvalifikacijos plėtojimas – tai kito mokomojo dalyko ar pedagoginės specializacijos ir (ar) vadovavimo ir lyderystės kompetencijų įgijimas, o profesinis tobulėjimas – kompetencijų tobulinimas.

 4.1 Kvalifikacijos tobulinimo tikslas – sudaryti sąlygas ir skatinti progimnazijos direktoriaus pavaduotojus ugdymui, mokytojus, pagalbos mokiniui specialistus įgyti ir plėtoti savo kompetencijas siekiant užtikrinti aukštą švietimo kokybę, tobulinti pedagoginių darbuotojų kompetencijas, įgyti kito mokomojo dalyko ar pedagoginės specializacijos ir (ar) vadovavimo ir lyderystės kompetencijų, siekiant švietimo kokybės.

 5. Kvalifikacijos tobulinimo uždaviniai:

5.1. tenkinti direktoriaus pavaduotojų ugdymui, mokytojų, pagalbos mokiniui specialistų (pedagoginių darbuotojų) kvalifikacijos tobulinimo poreikius gauti kokybiškas kvalifikacijos tobulinimo paslaugas, sudaryti sąlygas dalyvauti kvalifikacijos tobulinimo renginiuose;

5.2. skatinti, kad direktoriaus pavaduotojai ugdymui, mokytojai, švietimo pagalbos specialistai kvalifikacijos tobulinimo renginiuose įgytas žinias ir gebėjimus aktyviai taikytų savo praktinėje veikloje, ir didinti jų atsakomybę už ugdymo kokybę;

5.3. plėtoti profesinį bendradarbiavimą ir gerosios darbo patirties sklaidą;

5.4. racionaliai naudoti kvalifikacijai tobulinti skirtas lėšas.

5.5. keisti mokymo ir (ar) vadovavimo praktiką ir nuostatas, siekiant pedagoginių darbuotojų profesinio meistriškumo;

5.6. kurti kokybės kultūrą;

5.7. diegti veiksmingesnius darbo būdus, nuolat įsivertinant, mokantis, dalijantis gerąja patirtimi.

6. Kvalifikacijos tobulinimo principai:

6.1. **Lygių galimybių.** Kiekvienas progimnazijos direktoriaus pavaduotojas ugdymui, mokytojas, švietimo pagalbos specialistas turi teisę kelti savo kvalifikaciją kvalifikacijos renginiuose. Vadovaujamasi socialiniu teisingumu ir užtikrinamas kvalifikacijos tobulinimo programų prieinamumas, nediskriminuojant pedagoginių darbuotojų einamų pareigų, lyties, rasės, tautybės, pilietybės, kilmės, socialinės padėties, įsitikinimų ar pažiūrų, amžiaus, lytinės orientacijos, negalios, etninės priklausomybės, religijos pagrindu.

6.2. **Tęstinumas.** Kvalifikacijos tobulinimas – nenutrūkstamas procesas, bendradarbiaujama tarpusavyje ir su kitomis švietimo įstaigomis, sudarydami sąlygas pedagoginiams darbuotojams pradėti ir tęsti profesinių kompetencijų tobulinimą įvairiomis formomis;

6.3. **Sistemingumas.** Kvalifikacijos tobulinimas yra sistemingas – direktoriaus pavaduotojai ugdymui, mokytojai, švietimo pagalbos specialistai sistemingai tobulina kvalifikaciją renginiuose.

 6.4. **Pasirenkamumas.** Kvalifikacijos renginiai pasirenkami laisvai, derinant juos su progimnazijos strateginio plano, metinio veiklos plano tikslais ir uždaviniais.

6.5. **Suinteresuotumas.** Dalyvavimas kvalifikacijos renginiuose leidžia siekti aukštesnės kvalifikacinės kategorijos atestuojantis. Progimnazijos administracija ir metodinės grupės atsižvelgia į mokytojo ar švietimo pagalbos specialisto kvalifikacijos tobulinimą, vertina jo darbus, metinės veiklos rezultatus.

6.6. **Kontekstualumo** – atsižvelgiama į Lietuvos švietimo iššūkius, aktualijas, prioritetus ir kaitą, šiuolaikiško švietimo tendencijas ir ugdymo mokslų tyrimus, aktualius pedagoginių darbuotojų tobulinimosi poreikius.

**III SKYRIUS**

**KVALIFIKACIJOS TOBULINIMO BŪDAI, FORMOS IR ORGANIZAVIMAS**

7. Pedagoginiai darbuotojai kvalifikaciją plėtoti gali įgydami kito (-ų) mokomojo (-ųjų) dalyko (-ų), ugdymo srities pedagoginės specializacijos ir (ar) vadovavimo ir lyderystės kompetencijų aukštojoje mokykloje.

7.1. Kvalifikacijos tobulinimas vykdomas pagal neformaliojo švietimo kvalifikacijos tobulinimo programas ir savišvietos būdu. Pedagoginiai darbuotojai tobulinti profesines kompetencijas savišvietos būdu gali dalyvaudami ugdomosios ir vadybinės veiklos stebėjimuose ir aptarimuose, praktinės veiklos refleksijose ir kitose neformaliojo suaugusiųjų švietimo veiklose.

8. Kvalifikacijos tobulinimo formos: kursai, seminaras, konferencija, stažuotė, edukacinė išvyka ir kt.

9. Progimnazija:

 9.1. nusistato kvalifikacijos tobulinimo tvarką;

9.2. tiria progimnazijos pavaduotojų ugdymui, mokytojų ir pagalbos mokiniui specialistų kvalifikacijos tobulinimo poreikius, analizuoja pedagoginių darbuotojų profesinių kompetencijų augimą ir jų poveikį mokinių pasiekimams ir pažangai remdamasi švietimo įstaigos veiklos įsivertinimo, išorinio vertinimo, pedagoginių darbuotojų profesinių kompetencijų įsivertinimo duomenimis ir kitais prieinamais duomenimis ir rekomendacijomis; atsižvelgdama į pedagoginių darbuotojų profesinių kompetencijų tobulinimo poreikius.

9.3. derina kvalifikacijos tobulinimą su progimnazijos keliamais ugdymo tikslais;

 9.4. rengia ir įgyvendina kvalifikacijos tobulinimo planus, kurie numatyti Metų veiklos plane, Metodinės tarybos, metodinių grupių planuose.

 9.5. praktiškai taiko kvalifikacijos tobulinimo renginiuose įgytas žinias ir gebėjimus;

9.6. pagal galimybes (ne mažiau kaip kartą per du metus) vykdo gerosios patirties sklaidą mokykloje, mieste, respublikoje;

 9.7. analizuoja, kaip pavaduotojai ugdymui, mokytojai ir pagalbos mokiniui specialistai kvalifikacijos tobulinimo metu įgytas kompetencijas pritaiko savo praktinei veiklai ir mokinių ugdymo kokybei gerinti;

9.8. bendradarbiauja su kvalifikacijos tobulinimo institucijomis, teikia joms siūlymų ir pageidavimų dėl kvalifikacijos tobulinimo organizavimo;

 9.9. užtikrina kvalifikacijos tobulinimo lėšų racionalų panaudojimą;

9.10. vykdo dalyvavimo kvalifikacijos tobulinimo renginiuose apskaitą;

9.11. pedagoginis darbuotojas ne rečiau nei kartą per metus įsivertina savo profesines kompetencijas, remdamasis mokinių pasiekimų ir pažangos, švietimo įstaigos rezultatais bei kitais rodikliais, numato kompetencijų tobulinimo tikslus, renkasi profesinių kompetencijų tobulinimo formas ir programas. Tai fiksuoja veiklos ir kvalifikacijos tobulinimo savianalizės anketose.

10. Progimnazijos vadovas, jo pavaduotojai ugdymui, mokytojai, pagalbos mokiniui specialistai: 10.1. renkasi kvalifikacijos tobulinimo būdą, programas, laiką, derina savo kvalifikacijos tobulinimo poreikių tenkinimą su progimnazijos tikslais, poreikiais, vadovų rekomendacijomis ir progimnazijoje sudarytais kvalifikacijos tobulinimo planais, atsispindinčiais metų Veiklos plane, Metodinės tarybos, metodinių grupių planuose.

10.2. naudojasi mokinio krepšelio, steigėjo teikiamomis galimybėmis kvalifikacijai tobulinti teisės aktų nustatyta tvarka;

10.3. gali teikti siūlymų apie kvalifikacijos tobulinimo kryptis, tematiką, būdus;

10.4. atsiskaito už savo kvalifikacijos tobulinimą metodinių grupių susirinkimuose.

**IV SKYRIUS**

**KVALIFIKACIJOS TOBULINIMO PLANAVIMAS IR VERTINIMAS**

11. Progimnazijos direktorius, atsižvelgdamas į metodinių grupių, Metodinės tarybos kvalifikacijos tobulinimo prioritetus, darbuotojų prašymus, sudaro sąlygas darbuotojams tobulinti dalykinę kvalifikaciją.

12. Kvalifikacijos tobulinimas planuojamas ir vykdomas dviem kryptimis:

12.1. bendras kvalifikacijos tobulinimas siejamas su progimnazijos strateginių tikslų ir uždavinių įgyvendinimu, kito mokomojo dalyko ar pedagoginės specializacijos ir (ar) vadovavimo ir lyderystės kompetencijų įgijimu;

12.2. individualus kvalifikacijos tobulinimas siejamas su dalyko specifika, savišvieta, profesiniu tobulėjimu – kompetencijų tobulinimu.

13. Kvalifikacijos tobulinimui direktoriaus pavaduotojai ugdymui, mokytojai, pagalbos mokiniui specialistai skiria ne mažiau kaip 5 dienas per metus.

14. Specializuotų renginių ir akademinių formų kvalifikacijos tobulinimas patvirtinamas dokumentais (pažymėjimais, diplomais, sertifikatais), kitų formų kvalifikacijos tobulinimas patvirtinamas mokyklos direktoriaus pažyma vadovaujantis metodinių darbo grupių pirmininkų deklaracijomis.

**V SKYRIUS**

**KVALIFIKACIJOS TOBULINIMO TVARKA**

15. Direktoriaus pavaduotojas ugdymui, mokytojas, pagalbos vaikui specialistas ketindamas dalyvauti kvalifikaciniame renginyje, ne vėliau kaip prieš 10 darbo dienų kreipiasi į progimnazijos direktorių pateikdamas raštišką prašymą ir dokumentą, įrodantį apie vystantį kvalifikacijos renginį (nuostatus, programą, kvietimą ar pan.), jo vietą, laiką, trukmę, finansavimą. Jei kvalifikacinis renginys yra nemokamas ir vyksta ne darbo metu (ne pamokų metu), suderinimas raštu nebūtinas. Mokinių atostogų metu prašymą pateikti būtina.

16. Bendradarbiaujant su kvalifikacijos tobulinimo institucijomis, progimnazijoje numatomi rengti 1-3 seminarai, aktualūs daugumai mokytojų, susieti su progimnazijos tikslais, uždaviniais, prioritetais.

17. Į tos pačios programos seminarą, konferenciją (jeigu vyksta pamokų metu) gali vykti 1 mokytojas (į komandinį – mokytojų komanda ar jos atstovai). Mokytojai, grįžę iš kvalifikacijos tobulinimo seminarų, konferencijų ir kt., atsiskaito metodinėje grupėje, progimnazijos kolektyvui pageidaujant, metodinėje taryboje arba artimiausiame mokytojų tarybos posėdyje, metodinėje konferencijoje, vykdo gerosios patirties sklaidą (ne mažiau kaip kartą per du metus).

18. Progimnazijos direktorius, pavaduotojos ugdymui gali rekomenduoti ar pasiūlyti mokytojui ar komandai vykti į kvalifikacijos tobulinimo renginį, susijusį su progimnazijos veikla ar strateginiais tikslais.

19. Mokytojų kvalifikacijos tobulinimui prioritetai nustatomi tokia tvarka:

20.1. Kvalifikacijos kėlimo renginiai, kurie susiję su progimnazijos veiklos prioritetais (numatyti strateginiame plane, metų veiklos plane).

20.2. Atsižvelgiama, kiek dienų per metus dalyvauta kvalifikacijos tobulinimo renginiuose (5 d. per metus).

20.3. Tobulinant kvalifikaciją nemokamuose kvalifikacijos tobulinimo renginiuose.

20.4. Tobulinant kvalifikaciją ne darbo metu.

20.5. Atsižvelgiama į metodinės grupės rekomendacijas.

**IV SKYRIUS**

**KVALIFIKACIJOS TOBULINIMUI SKIRTŲ LĖŠŲ PANAUDOJIMAS**

21. Vadovo, jo pavaduotojų ugdymui, socialinio pedagogo, logopedo, mokytojų kvalifikacijos tobulinimas gali būti finansuojamas:

21.1. iš valstybės biudžeto ir savivaldybių biudžetų lėšų.

21.2. kitų šaltinių lėšomis.

 22. Kvalifikacijai skirtos lėšos naudojamos seminarams pagal Bendrąjį planą bei pagal individualius mokytojų planus (respublikiniai, apskrities ir rajoniniai seminarai) finansuoti ir kt.

**VI SKYRIUS**

**BAIGIAMOSIOS NUOSTATOS**

23. Vienos kvalifikacijos tobulinimo dienos trukmę atitinka kvalifikacijos tobulinimo renginių 6 akademinių valandų trukmė.

24. Dalyvavimas kvalifikacijos tobulinimo renginiuose užsienyje yra pripažįstamas pagal kvalifikacijos tobulinimo renginį organizavusios ar vykdžiusios institucijos išduotus pažymėjimus. 25. Kvalifikacijos tobulinimo pažymėjimai saugomi asmeniniuose Kompetencijų portfeliuose.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_